b"\n_START_ARTICLE_\nChiles flagg\n_START_PARAGRAPH_\nChiles flagg er delt i hvitt over r\xc3\xb8dt og har en bl\xc3\xa5 kanton med en hvit femtakket stjerne. Flagget er i st\xc3\xb8rrelsesforholdet 2:3. Det benyttes i uforandret form i alle funksjoner som nasjonalflagg, handelsflagg, statsflagg og orlogsflagg._NEWLINE_R\xc3\xb8dt st\xc3\xa5r for frihetskampen, bl\xc3\xa5tt for himmelen og hvitt for sn\xc3\xb8en i Andesfjellene. Den hvite stjernen i det bl\xc3\xa5 feltet viser at Chile er en enhetsstat._NEWLINE_Flagget har v\xc3\xa6rt Chiles nasjonalflagg siden 18. oktober 1817. Det ble benyttet ved uavhengighetserkl\xc3\xa6ringen av 1817. Jos\xc3\xa9 Ignacio Zenteno, forsvarsminister under Bernardo O'Higgins krediteres for iden bak flagget, mens Antonio regnes som den som har tegnet det. Andre tillegger \xc3\xa6ren for \xc3\xa5 ha tegnet flagget til Gregorio de And\xc3\xada y Varela. Flaggets enkelte bestanddeler ble spesifisert i 1854, mens stjernens st\xc3\xb8rrelse ble fastsatt i 1922._NEWLINE_F\xc3\xb8r Chiles n\xc3\xa5v\xc3\xa6rende flagg ble tatt i bruk, ble det benyttet to vannrett stripede trikolorer. F\xc3\xb8rst et flagg i bl\xc3\xa5tt, hvitt og gult fra 1810 til 1814, deretter et flagg i bl\xc3\xa5tt, hvitt og r\xc3\xb8dt fram til 1816.\n_START_SECTION_\nOrlogsgj\xc3\xb8s\n_START_PARAGRAPH_\nOrlogsgj\xc3\xb8sen som benyttes av skip i Chiles sj\xc3\xb8forsvar er en bl\xc3\xa5 duk med en enkelt hvit stjerne.\n_START_SECTION_\nPresidentflagg\n_START_PARAGRAPH_\nPresidentflagget har riksv\xc3\xa5penet i midten. Det sentrale motiver i riksv\xc3\xa5penet er et skjold, delt i bl\xc3\xa5tt over r\xc3\xb8dt og med en hvit stjerne i midten. Skjoldet er flankert av en andeshjort og en kondor. Mottoet lyder \xc2\xabPor la raz\xc3\xb3n o la fuerza\xc2\xbb."